****

**ПРАЗНИЦИ И ОБИЧАИ НА ЕВРЕЙСКИЯ ЕТНОС**

**Пасха** е нашият най-тържествен празник на евреите и отговаря на вашия празник Великден. Той продължава осем дни. Това е времето, в което се чества **освобождението на еврейския народ** от Египет. Историята на празника ни разказва, как Всевишният заповядал на [**Мойсей**](https://bg.wikipedia.org/wiki/%D0%9C%D0%BE%D0%B9%D1%81%D0%B5%D0%B9) да изведе еврейския народ от Египет. Фараонът не искал да пуска своите роби и на Египет били пратени наказания: водите на Нил се превърнали в кръв, улиците се изпълнили с пълчища от жаби, след това плъзнали кърлежи, нападнали диви зверове, започнал да измира добитъкът, градушка и скакалци сравнили със земята посевите, паднал тридневен мрак и накрая започнали да измират първенците в държавата.

След 40 години скитане евреите достигат своята земя и се установяват да живеят там. Пасха на нашия език означава отминал, прескочил, т.е. спасен.

Първите два дни се събират фамилиите и си ходят семейно на гости. Традиция повелява в този празничен ден да се ходи с **нови дрехи**. Семейството се събира у дома. Центърът на тържеството е специален **безквасен хляб - маца** - сух плосък хляб, като онзи, който пренесли през пустинята. Задължителните блюда са **печено месо**, което символизира жертвоприношението, **зелен стрък целина, магданоз или маруля** - растенията на пролетта, **варено яйце**, изразяващо скръбта по разрушения храм, **хрян,** чиято горчивина напомня вкуса на робството, чаша със солена вода за сълзите на робите. На трапезата се слагат най различни билки и треви. Десертът включва **настъргани ябълки и орехи с канела**. На този ден се използва най-красивата посуда. Слага се отделна чиния с ритуалните храни.

Празничната вечеря започва с **текстове от книгата Агада**, която разказва историята за спасението. Всички участват в четенето. Докато цялото ни семейство е на трапезата се четат молитви, за да се отправи благодарност към Бога за закрилата му.

Други наши еврейски празници са **Рош а Шана** – еврейската Нова година, която се посреща през есента и **Ханука** – зимният празник на светлината.